Oorweeg jy 'n loopbaan as paramedikus? - Solidariteit Wêreld LoopbaanSolidariteit Wêreld Loopbaan
Tuis › Artikels › Oorweeg jy 'n loopbaan as paramedikus?
Oorweeg jy 'n loopbaan as paramedikus, maar jy is onseker of jy oor die toepaslike vaardighede en eienskappe vir so 'n uitdagende en veeleisende loopbaan beskik? Wil jy graag weet wat die daaglikse verantwoordelikhede van 'n paramedikus behels, waar jy opleiding kan ontvang en of daar 'n aanvraag vir paramedici is? Hier volg meer inligting.
Wat is 'n paramedikus?
'n Gekwalifiseerde paramedikus lewer gespesialiseerde mediese sorg aan pasiënte wat in ongelukke betrokke was, in noodgevalle en in ander krisissituasies soos brande. Hy/sy is gewoonlik die eerste persoon met mediese kennis wat by 'n noodsituasie opdaag en aan wie se sorg beseerdes en siek persone toevertrou word. Die behandeling wat 'n pasiënt in daardie eerste paar minute van 'n noodsituasie ontvang, kan die verskil tussen lewe en dood beteken.
Vaardighede, belangstellings en persoonlikheidseienskappe
Stel belang in mediese sorg, maar sien nie kans vir die jare se studies van 'n verpleegkundige of mediese praktisyn nie.
Omgee vir mense (spesifiek vir mense in nood en pyn, asook hul naasbestaandes) en die behoefte om hul pyn en ongemak te verlig.
Goeie kommunikasie- en interpersoonlike vaardighede en geduld om alle partye op die toneel te kalmeer sodat jy jou volle aandag aan die pasiënt kan skenk. Dit is dikwels ook nodig om aan die pasiënt te verduidelik wat gebeur het en wat jy tydens die behandeling besig is om te doen.
'n Verantwoordelikheidsin om alles menslik moontlik te wil doen om die pasiënt se lewe te probeer red en hom/haar so gemaklik moontlik te maak.
Oor die vermoë beskik om uiters stresvolle situasies te hanteer en kalm te bly. Daar heers gewoonlik chaos, histerie en soms selfs woede op 'n ongeluks- of ramptoneel, of selfs in 'n situasie tuis waar iemand 'n hartaanval gehad het, of 'n kind in die swembad geval het. Jy moet dit kan hanteer en op die pasiënt kan fokus.
Moet fisies fiks en sterk wees om dikwels alleen, of met die hulp van slegs een persoon, 'n pasiënt op te tel of te verskuif. Daarbenewens moet jy ook energiek wees en oor die uithouvermoë beskik om aan te hou en nie moed op te gee tot jy alles in jou vermoë gedoen het om die pasiënt te stabiliseer nie.
Moet buigsaam en aanpasbaar wees en bereid om lang en ongewone ure te werk. Noodgevalle kies nie gerieflike tye om plaas te vind nie. Jou dienste mag op die mees ongemaklike ure benodig word en jy moet, ondanks ander planne, gewillig wees om jou werk te verrig. Nooddienstepersoneel werk soms skofte van 24 uur lank.
Moet emosioneel sterk wees om grusame tonele te kan aanskou en daadwerklik op te tree sonder om op die vlug te slaan.
Kritiese denk- en besluitnemingsvaardighede om die toestand van die pasiënt korrek te evalueer en die korrekte diagnose te maak. Jy moet probleme korrek kan identifiseer en evalueer en goeie oordeel gebruik om oplossings vir die probleem te vind.
Uitstekende navigasie- en motorbestuursvaardighede. Soms word daar van jou verwag om as passasier die pad vir die bestuurder te beduie; ander kere is jy aangewese op jou eie vermoë om die pad te vind. Daarbenewens moet jy vinnig dog veilig kan bestuur om so vinnig moontlik die noodtoneel te bereik, en ook van daar af die pasiënt vinnig en veilig by die hospitaal te besorg.
Pligte en verantwoordelikhede van paramedici
Reageer op oproepe na noodsituasies, hetsy ongelukstonele, verdrinkings, beserings, noodgevalle soos hartaanvalle, beroerteaanvalle en enige noodsituasie tuis of in openbare plekke.
In die geval van 'n ongelukstoneel of noodsituasie soos brande waar meer as een persoon beseer is, evalueer die situasie en prioritiseer, vanaf uiters ernstig na minder ernstig, wie eerste mediese hulp moet ontvang.
Diagnoseer pasiënte en pas noodbehandeling op die toneel toe: dit behels 'n wyd uiteenlopende spektrum – bloeddrukmeting, wondsorg, pynverligting deur die toediening van inspuitings en binneaarse medikasie, die gebruik van gespesialiseerde mediese toerusting soos ventilators en defibrillators.
Stabiliseer die pasiënt en kry hom/haar gereed vir vervoer na die hospitaal.
Monitor voortdurend sy/haar toestand op pad na die hospitaal.
Met aankoms by die hospitaal, lig die dokter en ander mediese personeel in omtrent die pasiënt se beserings en simptome.
Indien nodige, verleen bystand aan die hospitaalpersoneel.
Kommunikeer met die pasiënt en naasbestaandes of vriende om hulle te kalmeer en gerus te stel.
Skryf verslae en maak aantekeninge oor die pasiënt se toestand.
Opleiding van paramedici in Suid-Afrika
Daar bestaan verskeie vlakke van opleiding vir noodmediesewerkers, asook verskeie instansies wat hierdie opleiding bied. Die duur van en koste verbonde aan die opleiding word deur die aard en omvang van die kursus en tipe kwalifikasie bepaal. Vir meer inligting, raadpleeg die onderstaande webwerwe: https://www.paramedictrainingspot.com/guide-to-becoming-a-paramedic-in-south-africa/ en https://careerplanet.co.za/careers-listing/paramedic2/
Werksgeleenthede vir paramedici
Volgens ER24 was daar die afgelope 25 jaar 'n enorme groei in die professie in Suid-Afrika en daar is steeds 'n groot behoefte aan vaardige, gekwalifiseerde paramedici. Die belangrikste werkverskaffers is staats- en privaathospitale asook privaatnooddienste soos NETCARE 911 en ER24. Die minimumvereistes is 'n kwalifikasie verwerf by 'n instansie wat nooddienstepersoneel oplei, registrasie by die Raad vir Gesondheidsberoepe van Suid-Afrika (RGBSA), 'n geldige rybewys en 'n Professionele Bestuurspermit (PrBP) vir die vervoer van goedere en passasiers.
Dis raadsaam om voor jy finaal besluit, vrywilligerwerk te doen en vir 'n paar dae die daaglikse lewe van 'n paramedikus te beleef om te sien of dit die ideale beroep vir jou is.
Career Planet. https://careerplanet.co.za/careers-listing/paramedic2/
Paramedic Training Spot. https://www.paramedictrainingspot.com/guide-to-becoming-a-paramedic-in-south-africa/
Target Jobs. https://targetjobs.co.uk/careers-advice/job-descriptions/276267-paramedic-job-description